Һәммәбеҙгә ҙә әллә ҡасан инде шуны аңларға кәрәктер: Аллаһы Тәғәлә динде беҙҙең тормошобыҙҙы ҡатлауландырыу өсөн түгел, ә киреһенсә – яйға һалыр һәм еңеләйтер өсөн бирҙе. Беҙҙең бәхетле булыуыбыҙҙы теләп, уны беҙгә бүләк итте! Бар нәмәне юҡтан бар ҡылыусы һәм иҫәпһеҙ-һанһыҙ ниғмәттәрен беҙгә бүләк итеүсе Аллаһҡа рәхмәт! Ул бойорған ғибәҙәттәрҙе үтәргә бурыслыбыҙ, Уға мөхәббәтебеҙҙе һәм тоғролоғобоҙҙо белдергә тейешбеҙ һәм Уның һөйөүен дә яуларбыҙ, уға лайыҡлы булырға тырышайыҡ. Аллаһ беҙҙе яратһа, һис шикһеҙ, беҙгә миһырбанлы буласаҡ һәм киләсәк тормошта, әхирәттә, быныһына ҡарағанда күберәк ниғмәттәр биреп, йәннәттә сикһеҙ бәхет-сәғәҙәткә күмәсәк иншаллаһ! Аллаһ Тәғәлә еребеҙгә именлек, бәрәкәтле тормош бирһен. Кәмселек хаталарыбыҙҙы ғәфү әйләһен. Донъя һәм әхирәт бәхеттәрен насип итһен.